Щысэхэм нафэ къашIрэр зэхэф ыкIи зэдзэкIыгъэ мыфразеологие адыгэ гущыIалъэхэм лексикографхэм фразеологизмэхэу къащатхэрэр хэбзэ-шэпхъэ гъэнэфагъэхэм къариубытэхэу зэрэщымытым имызакъоу, ахэр гущыIэжъхэм, гущыIэ щэрыохэм, термин гущыIэзэгъусэхэм, аужым, ехьщыр мэхьанэ зиIэ гущыIэ закъохэм зэрагуамыгъэшъхьафыкIхэрэр ары. Нахь тэрэзыр фразеологизмэхэр нэмыкIрэ гущыIэзэгъусэхэм ахэмыгъэкIуакIэу, гущыIэлъэ статьям ыкIэ, ромб тамыгъэм ыужыкIэ, къыщытыгъэмэ ары. Мыщ гущыIэжъхэри, фразеологизмэхэм анахь зэрэпэблагъэр къыдэлъытыгъэу, гъэунэфылъэу «гущыIэжъ» зыфиIорэр акIыгъоу къыщыгъэлъэгъуагъэхэмэ хъущт. Адырэ бзэ занэхэу ехьщыр мэхьанэ зиIэ гущыIэ закъохэр, гущыIэухыгъэ псэухэр, термин гущыIэзэгъусэхэр, егъэпшэн оборотхэр гущыIэм имэхьэнэ зэфэшъхьафхэм атегощагъэу щытынхэ фае.